與盛毅同賦暮角行
作者：强至
朝代：宋

paragraphs: 城頭滾滾寒烟起，城裏無人冷如水。
一聲暮角聒地來，聲中宛轉含餘哀。
逡巡流入單于調，耳邊似近單于臺。
坐客未終聽，對面淚雙迸。
那復將軍絕塞眠，朔風吹落玉帳邊。
狼烟未盡不待曉，恨不立起銘燕然。
何人始製角中曲，幽怨到今傳不足。
吁嗟畫角終無情，百年日月銷此聲。